《沽酒》
明代·周用

一春白发斗丝长，无奈春归唤酒尝。
日晒一林梅子熟，风吹满店柳花香。
汉江初泼葡萄绿，银海频浮琥珀光。
消得百年三万日，不妨还醉六千场。

作者简介：（1476—1547）苏州府吴江人，字行之，号伯川。弘治十五年进士，授行人。正德初，迁南京兵科给事中，进言谏迎佛事及镇守江西中官不法事。迁广东布政司参议。嘉靖中，历官南京工部、刑部尚书。九庙灾，自陈致仕。后以工部尚书总督河道，官至吏部尚书。有《周恭肃集》。